FI Euroopan unionin virallinen lehti CE 84/493

(2004/C 84 E/0571)

KIRJALLINEN KYSYMYS E-2503/03

esittäjä(t): Christopher Heaton-Harris (PPE-DE) komissiolle

(29. heinäkuuta 2003)

Aihe: Autovuokraamot

Olen saanut useita kirjeitä äänestäjiltä, jotka valittavat, että varattuaan ennakolta vuokra-auton kaiken kattavaan hintaan, he ovat kuitenkin joutuneet maksamaan lisää, mikä nostaa vuokra-auton kokonaishintaa huomattavasti.

Onko komissio saanut vastaavia valituksia vuokra-autojen hinnoittelusta, erityisesti hintojen selkeydestä ja joidenkin autovuokraamoiden yleistyvästä tavasta myydä bensiiniä markkinahintaa paljon kalliimmalla?

Onko komissio ollut yhteydessä autovuokraamoihin viime aikoina? Jos on, mistä asioista se keskusteli niiden kanssa?

David Byrnen komission puolesta antama vastaus

(12. syyskuuta 2003)

Kaupallinen menettely, jolla kuluttajalle annetaan virheellisiä tietoja palvelun todellisesta hinnasta, on ristiriidassa EY:n perustamissopimuksen 153 artiklan hengen kanssa. Artiklassa korostetaan muun muassa kuluttajan oikeutta tiedonsaantiin, joka on aina ollut yksi unionin kuluttajansuojapolitiikan keskeisistä huolenaiheista. Tähän mennessä komission huomiota ei ole kuitenkaan erityisesti kiinnitetty ongelmaan, joka koskee auton vuokraamista kaiken kattavaan hintaan.

Tämänhetkinen tilanne on sellainen, että 10. syyskuuta 1984 annetun neuvoston direktiivin 84/450/ETY (1), sellaisena kuin se on muutettuna harhaanjohtavasta ja vertailevasta mainonnasta 6. lokakuuta 1997 annetulla Euroopan parlamentin ja neuvoston direktiivillä 97/55/EY (2), mukaan kuluttajan harhaanjohtaminen palvelun hinnassa on laitonta (3 artiklan b kohta). Lisäksi kuluttajasopimusten kohtuuttomista ehdoista 4 päivänä huhtikuuta 1993 annetun neuvoston direktiivin 93/13/ETY (3) mukaan sopimusehtojen mukaiset hinnankorotukset voivat olla kohtuuttomia. Direktiivin liitteessä olevaan suuntaa-antavaan luetteloon, joka ei ole tyhjentävä, sisältyy nimenomaisesti sopimuslausekkeita hintojen korottamisesta antamatta kuluttajalle vastaavaa oikeutta peruuttaa sopimus, jos lopullinen hinta on liian korkea suhteessa sovittuun hintaan (1 kohta (1)).

Autonvuokrausyhtiöt ovat tiedustelleet, sovelletaanko kuluttajansuojasta etäsopimuksissa 20. toukokuuta 1997 annettua Euroopan parlamentin ja neuvoston direktiiviä 97/7/EY (4) täysimääräisesti heidän liiketoimintaansa. Direktiivin 3 artiklan 2 kohdan toisessa luetelmakohdassa vapautetaan muun muassa kuljetusalan sopimukset direktiivin joidenkin säännösten soveltamisesta. Kyseisessä kohdassa ei kuitenkaan mainita autonvuokrausta koskevia sopimuksia. Euroopan yhteisöjen tuomioistuin on juuri (30. heinäkuuta 2003) saanut käsiteltäväksi erään asian, joka koskee sitä, kuuluvatko autonvuokraussopimukset direktiivin soveltamisalaan (EasyCar (UK) Ltd, C-336/03). Asia on vielä vireillä.

Yleisemmin ottaen komissio on nähnyt suurta vaivaa sopimattomien kaupallisten menettelyjen torjumiseksi. Toimenpiteet ovat johtaneet äskettäin annettuun direktiiviehdotukseen, joka koskee sopimattomia elinkeinonharjoittajien ja kuluttajien välisiä kaupallisia menettelyjä sisämarkkinoilla (sopimattomia kaupallisia menettelyjä koskeva direktiivi) (5). Sen jälkeen kun direktiivi on hyväksytty, sillä kielletään sopimattomat kaupalliset menettelyt, jotka ovat esimerkiksi harhaanjohtavia. Ehdotetun direktiivin 6 artiklan 1 kohdan c alakohdassa harhaanjohtavana käytäntönä mainitaan nimenomaisesti kuluttajan harhauttaminen hintaa laskettaessa.

(1) EYVL L 250, 19.9.1984.

(2) EYVL L 290, 23.10.1997.

(3) EYVL L 95, 21.4.1993.

(4) EYVL L 144, 4.6.1997.

(5) KOM(2003) 3 5 6 lopullinen.